钦定古今图书集成/方舆汇编/职方典/第1238卷 > 《吐秀岩记》何大谦
## 钦定古今图书集成/方舆汇编/职方典/第1238卷 > 《吐秀岩记》何大谦

余世家，卜筑于水滨，咿唔之馀，每掉舟沉月于巉岩
峻壁之下。一夕，睹石窦间燐燐若火起，予心异之。越
日而披荆棘寻溪介，忽见一石如拳，门壑洞辟。褰衣
入门，而中区平衍，可坐十人，傍有厨灶，内有卧窝。就
石架木之痕，宛然在前。一方牖下瞰清流，可以垂汲。
正面依石成匾，署曰“吐秀岩。”字画苍雅，殊非凡笔。末
端有细字，形影依稀，斑驳不可读。予爱其幽邃，读书
其中，时有波光浮金以悦目，鸟语奏笙以清耳。久习
其间，恍若有得。一日，有白鸟爰止树颠，羽毛异常，说
者谓凤类也，因刻一编曰《白凤鸣》。嗣是居孝廉，构别
墅，携子姓，锄经艺，典钱塘金学宪锡之额曰“吐秀堂
迨。”戊戌领南宫，刻行卷，遂题曰“吐秀堂。”艸一行作吏，
田园荒芜，然心神无日不往还其所。予与清江令张
君增修《广舆考》，已揭“吐秀”之名，载之《名胜》。异日解组，
归来洞壑相知，足以老矣。夫灵秀发于山川，吐秀会
有昌期，猥琐如余，奚足语此。凡我子姓，岂宜负此山
灵？但欲以比之避秦桃源，似非其偶。即谓予而误入
天台也，而余则已实跖矣。公馀退食，游神故园，遂援
笔记之。